**Nattevandrerens sang om det gamle Lyngby (1920)**

1.
Sovende By under Nathimlens Hvælv,
giv mig min Barndom tilbage,
giv mig den Tid, hvor Du ligned Dig selv
i dine fejreste Dage.
Kast i en Drøm under Stjernernes Vagt
Nutidens hæslige, brogede Dragt,
Digtningens Krans om din Isse er lagt,
Lyngby, i Sang – og i Sage!

2.
Sovende By om en Kirke i Krans,
Bondeby, Længe ved Længe.
En Gang gik Musers og Satyrers Dans
over de dampende Enge.
Winthers og Schandorphs og Stuckenbergs By,
vil Du for Penge bortsjakre Dit Ry?
Rejs Dig, før Sommernatstimerne fly, –
Stem for en Stund Dine Strenge!

3.
Hviskende risler Kanalstrømmens Vand
ind under Broværkets Planker,
Fortidens Røster fornemme jeg kan,
medens jeg hvileløs vanker.
Hørte Du Sukket, som klagende lød
ret som en Røst fra en levende Død? –
Stalden, den gamle, de voldelig brød,
rejser sig for mine Tanker.

4.
Her har jeg leget med Top og med Klink
foran de vældige Porte.
Der hænger Lygten hvis osende Blink
lyste tre Favnemaal borte.
Stenen paa Hjørnet, hvor Vejen gør Sving,
genned for Vognen, som sused omkring,
naar det fra Marked gik hjemad i Spring
langt ud på Natten den sorte.

5.
Her fra en Hesteryg Posthornet klang
lydt i den landlige Gade;
Porten med Brag sine Fløje opsvang
Rytter og Dyr at indlade.
Her under Taget i Højenloftshal
samledes unge og gamle til Bal,
lystig da toned fra Postgaardens Stald
Giger og Tværfløjter glade.

6.
Grøn som en Ø ligger Bagerens Grund
med sine teglrøde Tage,
kunde vi alle, om blot for en Stund,
holde det Billed tilbage;
stryge af Tanken Boder og Bank,
glemme Kanalens forpestede Stank,
bygge paa Fortidens Skønhed rank
Lyngby i Fremtidens Dage.

7.
Sovende By under Nathimlens Hvælv,
Stjernerne blegner og svinder;
rejs Dig af Søvnen og find Dig selv
trofast mod Fædrenes Minder.
Rust Dig mod Spekulationernes Aand!
Bryd ikke blindt Traditionernes Baand!
løft ej mod Fortidens Skønhed Din Haand,
førend den nye Du finder.